3. การประกอบธุรกิจของแต่ละสายผลิตภัณฑ์

  3.1 ลักษณะของผลิตภัณฑ์

  3.1.1 ลักษณะผลิตภัณฑ์

บริษัทรับจ้างผลิตชิ้นส่วนประกอบของฮาร์ดดิสก์ตามคำสั่งซื้อของลูกค้าซึ่งเป็นผู้ผลิตชิ้นส่วนฮาร์ดดิสก์ชั้นนำของโลก

ส่วนประกอบของฮาร์ดดิสก์ ดังนี้

[]

ผลิตภัณฑ์ของบริษัทเป็นชิ้นส่วนของอุปกรณ์ฮาร์ดดิสก์ในส่วนของ Pivot และ Spindle Motor
(ตามลูกศรในภาพด้านบน) ซึ่งสามารถแบ่งได้ 5 ประเภทหลักดังนี้

1)  Pivot ประกอบด้วยสแตนเลสรูปทรงกระบอก 2 ชิ้น ชิ้นนอกเรียกว่า Sleeve และชิ้นในคือ
    Shaft ทั้ง 2 ชิ้น นำมาประกอบกับตลับลูกปืน (Bearing)
    แล้วนำไปยึดกับแกนหัวอ่านสำหรับขับเคลื่อนแกนหัวอ่านเพื่ออ่านข้อมูลจากแผ่นเก็บข้อมูล
    (Media) ปัจจุบันสามารถผลิตส่วนประกอบดังกล่าวในขนาด 3.5 นิ้ว และ 2.5 นิ้ว เท่านั้น
    ยังไม่สามารถผลิตขนาด 1 นิ้วได้

[]

การผลิต Pivot ให้แก่ Minebea ประมาณร้อยละ 80 ของการผลิตของบริษัท
จะเป็นการผลิตเพียงขั้นตอนแรก ซึ่งเป็นการผลิตที่นำวัตถุดิบมา กลึง กัด เจาะ เซาะร่อง ไส
ด้วยเครื่องจักร และควบคุมให้เป็นไปตามขนาดที่กำหนด (Drawing) โดยมีความละเอียดที่ 20-30
ไมครอน แล้วส่งให้ Minebea นำไปผลิตต่อ ส่วนที่เหลืออีกร้อยละ 20 จะเป็นการผลิตขั้นสุดท้าย
(End Product) ซึ่งเป็นขั้นตอนที่นำวัตถุดิบมาปรับแต่งโดยเครื่องจักร
โดยควบคุมให้เป็นไปตามขนาดที่กำหนด (Drawing) และมีความละเอียดอยู่ที่ประมาณไม่เกิน 5
ไมครอน ทั้งนี้ บริษัทสามารถผลิต Pivot
เป็นสัดส่วนสูงที่สุดของผลผลิตรวมโดยมีสัดส่วนประมาณร้อยละ 62 ของรายได้รวมในปี 2547

2) Spindle Motor เป็นอะลูมิเนียมขึ้นรูปทรงกลมนำมาประกอบกับอุปกรณ์อื่นๆ
เป็นมอเตอร์ซึ่งขับเคลื่อนด้วยความเร็วรอบสูง แม่นยำ และมีเสียงจากการหมุนน้อย
ใช้ขับเคลื่อนแผ่นเก็บข้อมูล (Media)

[]

การผลิต Spindle Motor ประกอบด้วย Hub และ Motor Base โดยที่ Hub
บริษัทจะผลิตเฉพาะขั้นตอนแรกและจะคิดเฉพาะค่าบริการตัดและแต่งชิ้นงานเท่านั้น
ลูกค้าจะเป็นผู้จัดหาวัตถุดิบทำให้บริษัทสามารถลดความเสี่ยงในเรื่องการเปลี่ยนแปลงของราคาวัตถุดิบ
ความเสี่ยงจากอัตราแลกเปลี่ยน และลดต้นทุนทางการเงินอีกด้วย ส่วน Motor Base
บริษัทจะผลิตถึงขั้นสุดท้าย โดย Motor Base บางรุ่น
ลูกค้าเป็นผู้จัดหาวัตถุดิบและบางรุ่นบริษัทเป็นผู้จัดหาวัตถุดิบ
โดยการสั่งซื้ออะลูมิเนียมขึ้นรูปจากผู้ผลิตในประเทศ นำมาผลิตเป็นชิ้นงานสำเร็จ สำหรับ Hub
บริษัทมีแนวโน้มลดการรับจ้างผลิตลง เนื่องจากมีต้นทุนที่สูงขึ้น
ส่งผลให้กำไรจากการรับจ้างผลิตลดลงมาก ดังนั้น บริษัทจึงได้ขยายการผลิตไปยังผลิตภัณฑ์อื่น ๆ
โดยทำการผลิต FDB (Fluid Dynamic Bearing) และ ชิ้นส่วนของฮาร์ดดิสก์ขนาด 1 นิ้ว

3)  FDB (Fluid Dynamic Bearing) คือ ชิ้นส่วนของ Spindle Motor
    ในฮาร์ดดิสก์รุ่นใหม่ที่ไม่ต้องมีชิ้นส่วนของตลับลูกปืน ( Ball Bearing ) เป็นส่วนประกอบ
    โดยฮาร์ดดิสก์ชนิดนี้จะเกิดเสียงเนื่องจากการหมุนตัวของ Spindle Motor
    น้อยกว่าแบบธรรมดาที่ใช้ตลับลูกปืนมาก เพราะไม่มีชิ้นส่วนของตลับลูกปืนที่เคลื่อนไหว
    แต่จะใช้ของเหลวคือน้ำมันชนิดพิเศษ (Fluid Dynamic)
    เข้าไปหล่อลื่นการหมุนแทนตลับลูกปืน (Bearing) อนึ่ง FDB
    เป็นผลิตภัณฑ์ที่ใช้เทคโนโลยีใหม่ล่าสุดและมีความซับซ้อน เพื่อมาทดแทนชิ้นส่วนของ Spindle
    Motor แบบเดิม FDB จึงเป็นชิ้นส่วนที่จะมีการเติบโตเพิ่มมากขึ้นในอนาคต บริษัทจะผลิต FDB
    ในขั้นแรกทั้งหมด ซึ่งมีลักษณะการผลิตเหมือน Pivot โดยมีความละเอียดน้อยกว่า 3 ไมครอน
    ผลิตภัณฑ์ที่บริษัทผลิต คือ Sleeve Blank และ Flange เพื่อส่งให้กับลูกค้ารายอื่นๆ นอกจาก
    Minebea

4)  ชิ้นส่วน Spindle Motor ของฮาร์ดดิสก์ขนาด 1 นิ้ว
    ซึ่งจะทำหน้าที่หมุนจานอ่านและเขียนข้อมูลที่มีขนาดเล็กที่สุดที่สามารถมีการผลิตในเชิงปริมาณได้
    โดยบริษัทจะผลิตในขั้นแรกทั้งหมด ซึ่งบริษัทได้ผลิตชิ้นส่วนของ Hub ขนาด 1 นิ้ว
    เพื่อส่งให้กับลูกค้ารายอื่น ๆ นอกจาก Minebea
    เนื่องจากชิ้นส่วนมีขนาดเล็กกว่าที่ผลิตอยู่ในปัจจุบันมาก
    จำเป็นต้องลงทุนซื้อเครื่องจักรใหม่ในขนาดที่เหมาะสม

5)  อื่นๆ ได้แก่ Shaft สำหรับชิ้นส่วนพวงมาลัยของรถยนต์ (Electric Power Sterling)
    และชิ้นส่วนของกล้องถ่ายวิดีโอ ตามคำสั่งซื้อของลูกค้า

[]

บริษัทมีนโยบายการขยายฐานลูกค้า และเริ่มผลิตชิ้นส่วนสำหรับอุตสาหกรรมอื่นๆ เพิ่มมากขึ้น ได้แก่
อุตสาหกรรมรถยนต์ อุปกรณ์ทางการแพทย์
เพื่อเป็นการกระจายความเสี่ยงและทำให้รายได้ของบริษัทไม่ขึ้นอยู่กับอุตสาหกรรมฮาร์ดดิสก์เพียงอย่างเดียว

รายละเอียดเกี่ยวกับบัตรส่งเสริมการลงทุน

+------------+------+----------------+--------------------------------+
| เลขที่บัตรส่งเ | วันที่  | ธ              | สิทธิและประโยชน์ที่ได้รับการส่งเสริม    |
| สริมการลงทุน |      | ุรกิจ/กำลังการผลิต |                                |
+============+======+================+================================+
| 1011/2541  | 9    | ได้รับการส       | ได้รับการยกเว้นเง                 |
|            | ม.ค. | ่งเสริมการลงทุนใน | ินภาษีเงินได้นิติบุคคลสำหรับกำไรสุทธิที่ได้ |
|            | 2541 |                | จากการประกอ                    |
|            |      |                | บกิจการที่ได้รับการส่งเสริมมีกำหนดเวลา |
|            |      |                | 7 ปี                            |
|            |      |                | นับแ                            |
|            |      |                | ต่วันที่เริ่มมีรายได้จากการประกอบกิจการ |
|            |      |                | ซึ่งรวมถึง                        |
|            |      |                | รายได้จากการจำหน่ายผลิตผลพลอยได้   |
|            |      |                | ในกรณีป                         |
|            |      |                | ระกอบกิจการขาดทุนในระหว่างระยะเวล |
|            |      |                | าที่ได้รับการส่งเสริมบริษัทมีสิทธินำผลขาด |
|            |      |                | ทุนประจำปีที่เกิดขึ้นในระหว่างระยะนั้นไป |
|            |      |                | หักออกจากกำไรสุทธิที่เกิดขึ้นภายหลังระย |
|            |      |                | ะเวลาที่ได้รับการส่งเสริมมีกำหนดไม่เกิน |
|            |      |                | 5 ปี                            |
|            |      |                | นับแต่วันที่ที่พ้นกำหนดระยะเว          |
|            |      |                | ลาที่ได้รับการส่งเสริมนั้นโดยจะเลือกหักจ |
|            |      |                | ากกำไรสุทธิของปีใดปีหนึ่งหรือหลายปีก็ได้ |
+------------+------+----------------+--------------------------------+
| 4546/2542  | 31   | กิจการผลิต       |                                |
| (2-        | มี.ค. | ชิ้นส่วนโลหะสำหรับ |                                |
| 1011/2541) | 2542 |                |                                |
+------------+------+----------------+--------------------------------+
| 5541/2542  | 17   | ผล             |                                |
| (3-        | ก.ย. | ิตภัณฑ์อิเล็กทรอนิกส์ |                                |
| 1011/2541) | 2542 | เช่น Hub        |                                |
+------------+------+----------------+--------------------------------+
| 6330/2542  | 23   | Shaft และ      |                                |
| (4-        | ธ.ค. | Sleeve สำหรับ   |                                |
| 1011/2541) | 2542 | Hard           |                                |
+------------+------+----------------+--------------------------------+
| 6705/2543  | 12   | Disk Drive     |                                |
| (5-        | ธ.ค. | ประเภท 4.8     |                                |
| 1011/2541) | 2543 | การผลิต         |                                |
+------------+------+----------------+--------------------------------+
| 6837/2543  | 27   | ผ              |                                |
| (6-        | ธ.ค. | ลิตภัณฑ์โลหะรวมทั้ง |                                |
| 1011/2541) | 2543 | ชิ้นส่วน          |                                |
+------------+------+----------------+--------------------------------+
| 4408/2544  | 7    | โลหะสำหรับ      |                                |
| (7-        | ก.พ. | ยานยนต์หรือชิ้นส่วน |                                |
| 1011/2541) | 2544 |                |                                |
+------------+------+----------------+--------------------------------+
| 4036/2546  | 10   | โลหะสำหรับผล    |                                |
| (8-        | ม.ค. | ิตภัณฑ์อิเล็กทรอนิกส์ |                                |
| 1011/2541) | 2546 |                |                                |
+------------+------+----------------+--------------------------------+
|            |      | ขนาดของกิจ      | ได้รับอนุญาตให้หักเง                |
|            |      | การมีกำลังการผลิต | ินได้พึงประเมินเป็นจำนวนเท่ากับร้อยละ5 |
|            |      |                | ของรายได้ที่เพิ่มขึ้นจากปีก่อน          |
|            |      | ชิ้นส่วนโ         | จากการส่งออกเป็นระยะเวลา 10 ปี    |
|            |      | ลหะสำหรับผลิตภัณฑ์ | นับแต่วันที่มีรายได้จากการประกอบกิจการ |
|            |      |                |                                |
|            |      | อิเล็กท          |                                |
|            |      | รอนิกส์ปีละประมาณ |                                |
|            |      | 29.8           |                                |
|            |      |                |                                |
|            |      | ล้านชิ้น          |                                |
+------------+------+----------------+--------------------------------+
|            |      |                | ได้รับยกเว้นไม่ต้องนำเงินปันผลจา      |
|            |      |                | กกิจการไปรวมคำนวนเพื่อเสียภาษีเงินได้ |
|            |      |                | ตลอดระยะเวลาที่ผู้ได้รับกา           |
|            |      |                | รส่งเสริมได้รับยกเว้นภาษีเงินได้นิติบุคคล |
+------------+------+----------------+--------------------------------+
| 1214 (2)   | 26   | ได้รับการส       | ได้รับยกเว้น                      |
| 2545       | มี.ค. | ่งเสริมการลงทุนใน | ภาษ๊เงินได้นิติบุคคลส                |
|            | 2545 |                | ำหรับกำไรสุทธิที่ได้จากการประกอบกิจกา |
|            |      |                | รที่ได้รับการส่งเสริมรวมกันไม่เกินร้อยละ |
|            |      |                | 100 ของเงินลงทุน                 |
|            |      |                | ไม่รวมค่าที่ดินและทุนหมุนเวียน         |
|            |      |                | มีกำหนดเวลา 7 ปี                 |
|            |      |                | นับแต่วันที่เริ่มมีรายได้จากการปร       |
|            |      |                | ะกอบกิจการในกรณีประกอบกิจการขาดทุน |
|            |      |                | ในระหว่างระยะเวลาที่ได้รับการส่งเสริม |
|            |      |                | บริษัทมีสิทธินำผลขาดทุนประจำปีที่เกิดขึ้น  |
|            |      |                | ในระหว่างระยะเวลานั้นไปหักออกจากกำ |
|            |      |                | ไรสุทธิที่เกิดขึ้นภายหลังระยะเวลาที่ได้รับ |
|            |      |                | การส่งเสริมมีกำหนดไม่เกิน 5         |
|            |      |                | ปีนับแต่วันที่ที่พ้นกำหนดระยะเวลาที่      |
|            |      |                | ได้รับการส่งเสริมนั้น                |
|            |      |                | โดยจะเลือกหักจ                   |
|            |      |                | ากกำไรสุทธิของปีใดปีหนึ่งหรือหลายปีก็ได้ |
+------------+------+----------------+--------------------------------+
|            |      | กิจการผลิต       |                                |
|            |      | ชิ้นส่วนโลหะสำหรับ |                                |
+------------+------+----------------+--------------------------------+
|            |      | Hard Disk      |                                |
|            |      | Drive เช่น Hub, |                                |
|            |      | Shaft          |                                |
+------------+------+----------------+--------------------------------+
|            |      | Sleeve ประเภท  |                                |
|            |      | 5.5 กิจการผลิต   |                                |
+------------+------+----------------+--------------------------------+
|            |      | ชิ้นส่ว           |                                |
|            |      | นหรืออุปกรณ์ที่ใช้กับ |                                |
+------------+------+----------------+--------------------------------+
|            |      | ผล             |                                |
|            |      | ิตภัณฑ์อิเล็กทรอนิกส์ |                                |
+------------+------+----------------+--------------------------------+
|            |      | ขนาดของกิจ      |                                |
|            |      | การมีกำลังการผลิต |                                |
+------------+------+----------------+--------------------------------+
|            |      | ชิ้นส่วนโ         |                                |
|            |      | ลหะสำหรับผลิตภัณฑ์ |                                |
+------------+------+----------------+--------------------------------+
|            |      |  อิเล็กท         |                                |
|            |      | รอนิกส์ปีละประมาณ |                                |
+------------+------+----------------+--------------------------------+
|            |      |  70.0 ล้านชิ้น    |                                |
+------------+------+----------------+--------------------------------+
|            |      |  (ภาษีเงินได้ท    | ได้รับยกเว้นไม่ต้อง                 |
|            |      | ี่ได้รับยกเว้นมีมูลค่า | นำเงินปันผลจากกิจการไปรวมคำนวณเพื่อ |
|            |      |                | เสียภาษีเงินได้                    |
|            |      |                | ตลอดระยะเวลาที่ผู้ได้รับกา           |
|            |      |                | รส่งเสริมได้รับยกเว้นภาษีเงินได้นิติบุคคล |
+------------+------+----------------+--------------------------------+
|            |      |  ไม่เกิน 240     |                                |
|            |      | ล้านบาท)        |                                |
+------------+------+----------------+--------------------------------+
|            |      |                | ไ                              |
|            |      |                | ด้รับยกเว้นอากรขาเข้าสำหรับเครื่องจักร |
|            |      |                | ที่นำเข้ามาภายในวันที่ 26มี.ค. 2548   |
+------------+------+----------------+--------------------------------+

ทั้งนี้ สิทธิของบัตรส่งเสริมการลงทุน ฉบับที่ 1 จะสิ้นสุดในเดือนมีนาคม 2548
และสิทธิของบัตรส่งเสริมการลงทุน ฉบับที่ 2 จะสิ้นสุดในเดือนตุลาคม 2552

3.2 การตลาดและภาวะการแข่งขัน

  3.2.1 นโยบายและลักษณะการตลาด

บริษัทมุ่งเน้นกลยุทธ์ทางการตลาดโดยมีปัจจัยหลัก ดังนี้

1. คุณภาพของผลิตภัณฑ์: เป็นผลิตภัณฑ์ที่มีความละเอียด ต้องอาศัยความแม่นยำอย่างมาก ดังนั้น
ในการผลิต บริษัทมีนโยบายที่มุ่งเน้นและให้ความสำคัญกับคุณภาพของผลิตภัณฑ์
โดยบริษัทจะมีการตรวจสอบคุณภาพจากระบบควบคุมคุณภาพ (QC)
เพื่อตรวจสอบคุณภาพของผลิตภัณฑ์ตามอัตราส่วนของงานในทุกๆ ขั้นตอนอย่างเข้มงวด
ด้วยเครื่องมือทดสอบที่แม่นยำ และเทคโนโลยีที่ทันสมัย รวมทั้ง
มีการฝึกอบรมบุคลากรอย่างสม่ำเสมอ เพื่อเป็นการพัฒนาความรู้
และสร้างมาตรฐานในการปฏิบัติงานทำให้บริษัทได้รับความไว้วางใจจากลูกค้า
ในการสั่งซื้อสินค้าจากบริษัทอย่างต่อเนื่อง

2. การจัดส่งผลิตภัณฑ์ตรงต่อเวลา: เป็นชิ้นส่วนที่นำไปใช้ประกอบกับชิ้นส่วนอื่นๆ ดังนั้น
บริษัทจึงเน้นการจัดส่งสินค้าให้ถูกต้องและตรงต่อเวลา (Just in Time)
เพื่อมิให้เกิดผลกระทบต่อขั้นตอนการประกอบชิ้นส่วนอื่นๆของลูกค้า
บริษัทมีนโยบายที่จะให้ผลิตภัณฑ์จัดส่งถึงลูกค้าในเวลาที่กำหนด
โดยบริษัทจะมีการควบคุมตั้งแต่การวางแผนการผลิต การจัดซื้อวัตถุดิบ การตรวจสอบคุณภาพวัตถุดิบ
ขั้นตอนการผลิต และการจัดส่งต่อลูกค้า นอกจากนี้
มีการใช้ระบบคอมพิวเตอร์ควบคุมกระบวนการผลิต ทำให้ทราบเวลาที่ใช้ในการผลิตได้อย่างแน่นอน
บริษัทจึงสามารถจัดส่งผลิตภัณฑ์ให้ลูกค้าได้ตรงต่อเวลาเสมอ

3. ความสัมพันธ์ที่ดี: บริษัทมุ่งเน้นการสร้างความสัมพันธ์ระยะยาวกับลูกค้า
โดยการจัดเจ้าหน้าที่ในฝ่ายต่างๆ ให้รับผิดชอบดูแลลูกค้าและผลิตภัณฑ์
ตลอดจนร่วมมือกับลูกค้าในการแก้ปัญหาทันที
และสร้างความมั่นใจให้กับลูกค้าว่าจะได้รับบริการที่มีคุณภาพตามที่ลูกค้าต้องการ

4. บริการที่ดี: การผลิตตามคำสั่งซื้อของลูกค้า (Made-to-order) นั้น
บริษัทจะให้ความสำคัญในการบริการและประสานงานกับลูกค้า
เพื่ออำนวยความสะดวกกับลูกค้าในการปรับเปลี่ยนและเพิ่มเติมลักษณะผลิตภัณฑ์ตามความเหมาะสม
เพื่อให้สอดคล้องกับเทคโนโลยีที่เปลี่ยนแปลง

  3.2.2 ลักษณะลูกค้าและกลุ่มลูกค้าเป้าหมาย

ลักษณะผู้ผลิตในอุตสาหกรรมฮาร์ดดิสก์สามารถแบ่งตามระดับการผลิตดังนี้

ผู้ผลิตระดับที่ 1 ได้แก่ Minebea, Nidec, Seiko และ JVC เป็นต้น
จะทำการผลิตชิ้นส่วนบางอย่างเอง และบางชิ้นส่วนจะว่าจ้างผู้ผลิตระดับที่ 2 เป็นผู้ผลิต
กลุ่มลูกค้าของบริษัทจะเป็นกลุ่มผู้ผลิตระดับที่ 1 ที่มีศักยภาพ มีมูลค่าการสั่งซื้อสูง
มีความมั่นคงทางการเงิน มีชื่อเสียงระดับสากล ปัจจุบันลูกค้าของกลุ่มผู้ผลิตระดับที่ 1 เช่น บริษัท
Seagate Technology (Thailand) Ltd. บริษัท Western Digital (Thailand ) Co.,
Ltd. บริษัท Hitachi Global Storage Technology (Thailand) Ltd. บริษัท Fujitsu
(Thailand) Co., Ltd. ต่างมีฐานการผลิตและเพิ่มการลงทุนอย่าง ต่อเนื่อง
ประเทศไทยมีปัจจัยพื้นฐานด้านเศรษฐกิจ เทคโนโลยี ทรัพยากรบุคคล
จึงทำให้บริษัทกลุ่มผู้ผลิตระดับที่ 1 ได้รับปริมาณการสั่งซื้อเพิ่มมากขึ้น
ซึ่งเป็นผลให้บริษัทได้รับคำสั่งซื้อเพิ่มมากขึ้นด้วย
นอกจากนี้ลักษณะการดำเนินธุรกิจของอุตสาหกรรมผู้ผลิตฮาร์ดดิสก์จะเน้นในเรื่องคุณภาพของสินค้า
ศักยภาพของคู่ค้าในด้านต่างๆ ความไว้วางใจจากการเป็นคู่ค้ามานาน
ด้วยเหตุผลดังกล่าวทำให้ลูกค้าไว้วางใจให้บริษัทผลิตสินค้าและอุปกรณ์ต่างๆ เพิ่มขึ้นมาโดยตลอด
ทำให้บริษัทมีฐานลูกค้าที่มั่นคง

ชิ้นส่วนของฮาร์ดดิสก์ เช่น Pivot มีผู้ผลิตชิ้นส่วนที่มีส่วนแบ่งการตลาดอยู่ในลำดับต้นๆ คือ
Minebea NSK และ Seiko ส่วน Spindle Motor
มีผู้ผลิตชิ้นส่วนที่มีส่วนแบ่งการตลาดอยู่ในลำดับต้นๆ คือ Nidec Minebeaและ JVC
โดยแต่ละบริษัทจะส่งงานให้กับบริษัทผู้รับจ้างผลิตชิ้นส่วนในระดับที่ 2 ไม่เท่ากัน
เนื่องจากมีเทคโนโลยีที่แตกต่างกันและมีเอกลักษณ์เฉพาะตัวของสินค้า รวมทั้ง
ความลับในการออกแบบของผลิตภัณฑ์ ทำให้ บริษัทผู้ผลิตชิ้นส่วนฮาร์ดดิสก์จะส่งงานให้แก่ผู้ผลิตระดับที่
2 ที่รับจ้างผลิตชิ้นส่วนที่ผลิตให้เฉพาะของตนเองเท่านั้น อนึ่ง
บริษัทสามารถให้บริการรับจ้างผลิตตามคำสั่งซื้อของลูกค้าต่างๆ เช่น ชิ้นส่วนสำหรับ Pivot
ผลิตให้แก่ Minebea รายเดียว แต่ผลิตภัณฑ์อื่น ๆ เช่น Motor base และ Hub สำหรับ
Spindle Motor บริษัทจะมีการผลิตให้กับลูกค้ารายอื่น ๆ เช่น JVC Minebea และ Seiko
เป็นต้น

ทั้งนี้ ในระยะเวลาที่ผ่านมา บริษัทเป็นผู้รับจ้างผลิตหนึ่งในจำนวนน้อยราย
ที่สามารถให้บริการรับจ้างผลิตอุปกรณ์ต่างๆ ให้แก่ลูกค้าหลายรายได้
บริษัทยังมีนโยบายที่จะเพิ่มการให้บริการกับลูกค้าอื่นๆ มากขึ้น
เพื่อให้สามารถลดการพึ่งพาลูกค้ารายใหญ่และลดการพึ่งพาอุตสาหกรรมฮาร์ดดิสก์เป็นหลัก

  3.2.3 การจำหน่ายและช่องทางการจำหน่าย

ช่องทางการจัดจำหน่ายแบ่งได้เป็น 3 ช่องทางหลัก ดังนี้

1)  ลูกค้าเดิมที่มีความสัมพันธ์อันดีกับบริษัท

เนื่องจากการผลิตชิ้นส่วนฮาร์ดดิสก์ต้องอาศัยคุณภาพของผลิตภัณฑ์ ความประณีต
เทคโนโลยีที่เป็นที่ยอมรับ และความเชี่ยวชาญ
ลูกค้าจึงต้องการสั่งผลิตกับผู้รับจ้างผลิตที่น่าเชื่อถือและไว้ใจได้
และจากการที่บริษัทสามารถสร้างผลงานที่มีคุณภาพและเป็นที่ยอมรับแก่ลูกค้า รวมทั้ง
มีจริยธรรมในการดำเนินธุรกิจ จึงทำให้ลูกค้าให้ความไว้วางใจ
ทำให้บริษัทสามารถสร้างความสัมพันธ์ที่ดี และความน่าเชื่อถือได้
โดยหนึ่งในกลุ่มลูกค้าที่บริษัทมีความสัมพันธ์ที่ดี คือ Minebea
ซึ่งบริษัทผลิตให้กับลูกค้ารายนี้มาเป็นระยะเวลากว่า 6 ปี

2)  การแนะนำจาก Supplier

เนื่องจากบริษัทมี Supplier หลัก จำนวน 5 ถึง 10 ราย จึงมีความสัมพันธ์ที่ดีกับ Supplier
อย่างเหนียวแน่น มาโดยตลอด เป็นเหตุให้มีการสนับสนุนกันทางการค้า โดย Supplier
จะแนะนำลูกค้าให้แก่บริษัท ได้แก่ อุปกรณ์ของกล้องถ่ายรูป เป็นต้น ซึ่งเป็นประโยชน์ต่อบริษัทและ
Supplier ด้วย ซึ่งที่ผ่านมา Supplier ได้แนะนำลูกค้ารายใหม่ประมาณ 2-3 ราย

3)  การออกงานแสดงสินค้าและนิทรรศการทั้งในประเทศและต่างประเทศ (ความร่วมมือกับ BOI)

รัฐบาลตระหนักถึงความสำคัญของการผลิตเพื่อส่งออกอย่างมาก
จึงได้จัดให้มีงานแสดงสินค้าและนิทรรศการต่างๆ อย่างสม่ำเสมอ
เพื่อประชาสัมพันธ์และเปิดโอกาสให้ผู้ผลิตกับผู้บริโภคได้มีโอกาสพบกัน ทั้งนี้
บริษัทได้พบกับลูกค้าจากอุตสาหกรรมอื่น เช่น อุตสาหกรรมยานยนต์ จากงานแสดงสินค้าที่ BOI
จัดขึ้น และยังมีการติดต่อกับลูกค้าจากอุตสาหกรรมอื่นอีกด้วย

  3.2.4 ภาวะและแนวโน้มอุตสาหกรรม

อุตสาหกรรมคอมพิวเตอร์ แบ่งได้เป็น 3 ประเภท คือ ฮาร์ดแวร์ ซอฟท์แวร์ และ Information
service companies เนื่องจากโรงงานและความชำนาญในการผลิตในประเทศยังมีจำกัด
อุตสาหกรรมฮาร์ดแวร์จึงเป็นเพียงอุตสาหกรรมเดียวใน3 ประเภท
ที่มีการส่งออกสินค้าไปยังต่างประเทศ
โรงงานผลิตคอมพิวเตอร์และส่วนประกอบในประเทศไทยส่วนใหญ่เป็นบริษัทต่างชาติที่ได้รับสิทธิพิเศษต่างๆ
จากสำนักงานคณะกรรมการส่งเสริมการลงทุน (BOI) ภายใต้เงื่อนไขว่า ร้อยละ 80
ของผลผลิตทั้งหมดจะต้องเป็นสินค้าส่งออก ในปี 2542
การส่งออกส่วนประกอบคอมพิวเตอร์คิดเป็นร้อยละ 76 ของการส่งออกคอมพิวเตอร์ทั้งหมด
ซึ่งส่วนประกอบหลักในอุตสาหกรรมคอมพิวเตอร์ คือ การผลิตฮาร์ดดิสก์ และชิ้นส่วนของฮาร์ดดิสก์
มากกว่าร้อยละ 68 ของการผลิตคอมพิวเตอร์และส่วนประกอบรวม

ในปี 2547 สำนักงานคณะกรรมการส่งเสริมการลงทุน (BOI)
ได้ปรับนโยบายส่งเสริมการลงทุนของอุตสาหกรรมฮาร์ดดิสก์ไดร์ฟ (Hard Disk Drive, HDD)
ให้ครอบคลุมทั้งกิจการผลิต HDD และชิ้นส่วนเพื่อให้ครอบคลุมทั้งกลุ่มอุสาหกรรม Clustor ของ
HDD
โดยได้ขยายผลการบังคับใช้ไปยังโครงการที่รับอนุมัติแต่ยังไม่มีรายได้สามารถรับสิทธิประโยชน์ใหม่ได้ด้วย
และมีการปรับลดเงื่อนไขเพื่อจูงใจมากขึ้น พร้อมทั้ง
มีการเน้นการวิจัยและพัฒนามากขึ้นเพื่อพัฒนาศักยภาพของการผลิตภายในประเทศ
ดังนั้นจึงทำให้แนวโน้มของอุตสาหกรรม HDD
ยังมีการขยายตัวเพิ่มขึ้นอีกมากสอดคล้องกับนโยบายของรัฐบาล

ปัจจุบันมีการนำ HDD มาใช้ในการเก็บข้อมูลจำนวนมาก
โดยแนวโน้มการจำหน่ายหน่วยบันทึกและอ่านข้อมูลในจานแม่เหล็กฮาร์ดดิสก์ในปี 2546 จนถึงปี
2548 จะเติบโตด้วยอัตราทบต้นประมาณร้อยละ 15
ซึ่งทำให้ความต้องการอุปกรณ์สำหรับฮาร์ดดิสก์สูงขึ้น เนื่องจากราคาต่อหน่วยของระบบเก็บข้อมูล
(Storage) ลดต่ำลงทุกปี และแนวโน้มของ HDD จะมีแนวโน้มที่มีการพัฒนาขนาดเล็กลงจาก 3.5
นิ้ว เป็น 2.5 นิ้ว และ 1 นิ้ว ตามลำดับ

ประเทศไทยเป็นหนึ่งในแหล่งผลิตฮาร์ดดิสก์และส่วนประกอบต่างๆ ที่สำคัญของโลก
แต่ในขณะเดียวกันภาวะการแข่งขันในตลาดจากสิงคโปร์ มาเลเซีย ฟิลิปปินส์ และจีน สูงขึ้น
ในขณะที่บริษัทจากอเมริกา และญี่ปุ่น เป็นผู้จำหน่ายฮาร์ดดิสก์รายใหญ่ โดยกว่าร้อยละ 65
ของการประกอบสินค้านั้น เกิดขึ้นในเอเชียตะวันออกเฉียงใต้ โดยเกือบร้อยละ 50 ของตลาดรวม
เป็นของสิงคโปร์ ซึ่งเป็นผู้ประกอบฮาร์ดดิสก์ขั้นสุดท้าย

อุตสาหกรรมฮาร์ดดิสก์ในประเทศไทยเกี่ยวข้องกับการประกอบและการผลิตส่วนประกอบต่าง ๆ
โดยปัจจุบันประเทศไทยเป็นฐานการผลิตของ 4 ใน 5 ผู้ผลิตฮาร์ดดิสก์รายใหญ่ที่สุดของโลกได้แก่
Seagate Western Digital, Hitachi Global Storage Technologies และ Fujitsu
ซึ่งมีส่วนแบ่งทางการตลาดรวมร้อยละ 80 ของตลาดฮาร์ดดิสก์โลก รวมถึง
บริษัทอื่นๆที่ผลิตส่วนประกอบโดยเฉพาะสำหรับใช้ในการผลิต เนื่องจากประเทศไทยมี
แรงงานที่ค่อนข้างมีประสบการณ์และค่าแรงที่ไม่สูงที่ทำให้บริษัทต่างชาติสนใจมาลงทุน

นอกจากนี้ ประเทศไทยยังมีนโยบายการส่งเสริมการส่งออกและงดเว้นภาษี
และระยะทางที่ใกล้กับตลาดใหญ่ในเอเชียและสิงคโปร์ซึ่งเป็นฐานการผลิตและประกอบฮาร์ดดิสก์ที่ใหญ่ที่สุดของโลก
นอกจากนี้ Seagate ซึ่งเป็นผู้ผลิตฮาร์ดดิสก์รายใหญ่ที่สุดของโลกได้ลดกำลังการผลิตในประเทศอื่นๆ
ลง เนื่องจากการย้ายฐานการผลิตมายังประเทศไทยมากขึ้น ขณะนี้ Seagate
กำลังวางแผนขยายการลงทุนอีกโดยจะลงทุนถึง 1.2 หมื่นล้านบาท
การลงทุนครั้งนี้จะเป็นการลงทุนในการผลิตและประกอบชิ้นส่วนฮาร์ดดิสก์อย่างครบวงจร
ตั้งแต่การผลิตส่วนประกอบไปจนถึงการประกอบเป็นสินค้าสำเร็จ โดย Seagate
จะยังคงนโยบายการว่าจ้างให้บริษัทรับจ้างผลิต (Out-Saucing) ผลิตชิ้นส่วนฮาร์ดดิสก์ให้
ส่งผลให้ อุตสาหกรรมชิ้นส่วนฮาร์ดดิสก์เติบโตเพื่อรองรับกับความต้องการที่เพิ่มขึ้นดังกล่าว
โดยก่อนหน้านี้โรงงานประกอบฮาร์ดดิสก์ของ Seagate ตั้งอยู่เฉพาะในประเทศสิงคโปร์เท่านั้น
การตัดสินใจลงทุนครั้งนี้เนื่องจากภาวะการลงทุนที่น่าสนใจในประเทศไทย
รวมถึงนโยบายส่งเสริมการลงทุนจากคณะกรรมการส่งเสริมการลงทุน (BOI)
ที่สนับสนุนให้มีการลงทุนในประเทศมากขึ้น โดยเป้าหมายการส่งออกปี 2547
ของฮาร์ดดิสก์ในประเทศไทย เพิ่มขึ้นร้อยละ 10 เมื่อเทียบกับปี 2546
เนื่องจากภาวะเศรษฐกิจในตลาดส่งออกเริ่มฟื้นตัวดีขึ้นประกอบกับบริษัทแม่มีตลาดส่งออกของตนเองอยู่แล้ว

บริษัท Minebea ซึ่งเป็นบริษัทจากประเทศญี่ปุ่นที่เป็นลูกค้ารายใหญ่ของบริษัท
มีผลิตภัณฑ์หลายชนิดและมีโรงงานผลิตสินค้าในหลายประเทศทั่วโลก รวมทั้งในประเทศไทย
แต่ในส่วนของชิ้นส่วนฮาร์ดดิสก์ประเภท Pivot บริษัท Minebea
มีฐานการผลิตแห่งเดียวในประเทศไทย และมีส่วนแบ่งการตลาดของ Pivot ถึงร้อยละ 65
ของตลาดโลก จึงทำให้ Minebea
มีแนวโน้มขยายกำลังการผลิตเพื่อรักษาส่วนแบ่งทางการตลาดและเพื่อรองรับการเติบโตของอุตสาหกรรมของฮาร์ดดิสก์ในอนาคต
ซึ่งจะเป็นผลดีต่อบริษัทในอนาคตเช่นกัน

บริษัท JVC และ Seiko ซึ่งเป็นบริษัทข้ามชาติขนาดใหญ่จากญี่ปุ่น
ซึ่งเป็นผู้ผลิตรายใหญ่สำหรับผลิตภัณฑ์ Spindle Motor
มีแนวโน้มขยายกำลังการผลิตเพื่อรองรับการเติบโตของอุตสาหกรรมฮาร์ดดิสก์ในอนาคตเช่นเดียวกัน
นอกจากนี้ ประเทศสหรัฐอเมริกาได้เปลี่ยนแปลงกฎระเบียบโดยตาม Sarbanes-Oxley Act
กำหนดให้บริษัทที่จดทะเบียนในตลาดหลักทรัพย์ของประเทศสหรัฐอเมริกาต้องมีการบันทึกข้อมูลทางการเงินในรูปแบบอิเล็คทรอนิกส์
และตาม HIPAA “Health Insurance Portability and Accountability Act”
ของประเทศสหรัฐอเมริกาได้กำหนดให้มีการเก็บข้อมูลคนไข้ตาม Compliance Manual
ในระบบอิเล็คทรอนิกส์ (e-patient record) เช่นเดียวกัน
ดังนั้นจึงทำให้แนวโน้มการเก็บข้อมูลต่างๆ
ในรูปแบบอิเล็คทรอนิกส์เพิ่มมากขึ้นซึ่งจะส่งผลให้อุตสาหกรรม HDD เติบโตขึ้นตามลำดับ

3.2.5 สภาวะการแข่งขัน

สภาวะการแข่งขันของอุตสาหกรรมการผลิตชิ้นส่วนฮาร์ดดิสก์นั้นจะแปรผันตามฐานที่ตั้งของโรงงานผลิตและประกอบฮาร์ดดิสก์เป็นสำคัญ
เนื่องจากผู้ผลิตจะใช้ระบบ Just In Time (JIT) ในการบริหารวัตถุดิบ
ทั้งนี้บริษัทผู้ผลิตรายใหญ่ต่างชาติส่วนมากจะมาตั้งฐานการผลิตในประเทศแถบเอเชีย
และเอเชียตะวันออกเฉียงใต้
ในส่วนของประเทศไทยได้รับการสนับสนุนจากคณะกรรมการส่งเสริมการลงทุนแห่งประเทศไทย
(BOI) โดยมีการยกเว้นภาษีต่างๆ
และสนับสนุนให้มีการสร้างงานให้กับแรงงานไทยในจังหวัดข้างเคียงกับกรุงเทพฯ นอกจากนี้
ยังมีนิคมอุตสาหกรรมหลายแห่งที่มีสาธารณูปโภคอย่างครบถ้วนและเหมาะสมสำหรับการลงทุน รวมถึง
การจัดตั้ง Skill Technology and Innovation (STI)
เพื่อเพิ่มความสามารถในการแข่งขันให้กับอุตสาหกรรมฮาร์ดดิสก์
และอุตสาหกรรมอิเล็กทรอนิกส์ในประเทศ ดังนั้น
ประเทศไทยจึงเป็นประเทศหนึ่งในทวีปเอเชียที่มีผู้ผลิตรายใหญ่ให้ความสนใจในการลงทุน
เนื่องจากฐานการลงทุนและฐานลูกค้าที่เพิ่มขึ้น ทำให้มีแนวโน้มการแข่งขันเพิ่มมากขึ้น
ทั้งภายในประเทศโดยการพัฒนาศักยภาพและเทคโนโลยีการผลิตเพิ่มขึ้น
และภายนอกประเทศโดยการพัฒนาคุณภาพเทคโนโลยีและราคาต้นทุนให้ต่ำลง

การแข่งขันภายในประเทศ ผู้ผลิตชิ้นส่วนฮาร์ดดิสก์ ได้แก่ Minebea , Nidec , JVC,
Innovalue, Seiko, Toda Pipe, Nippon Super, Habiro เป็นต้น
ซึ่งแบ่งออกเป็นผู้ผลิตชิ้นส่วน ผู้ประกอบ และ ผู้รับจ้างผลิตชิ้นส่วน(Subcontractor)
โดยบริษัทเหล่านี้ ส่วนใหญ่เป็นบริษัทต่างชาติ เช่นญี่ปุ่น และสิงคโปร์ อย่างไรก็ตาม
เป็นเรื่องปกติที่ลูกค้ารายใหญ่ของบริษัทได้แก่ Minebea JVC และ Seiko
จะมีการผลิตชิ้นส่วนของฮาร์ดดิสก์ภายในบริษัท( Inhouse)
เป็นส่วนใหญ่โดยส่วนหนึ่งจะผลิตเองตั้งแต่ขั้นตอนการผลิตขั้นตอนแรกถึงขั้นตอนสุดท้ายและส่วนหนึ่งให้บริษัทที่เป็นผู้รับจ้างผลิตผลิตในขั้นตอนแรกหรือขั้นตอนแรกกับขั้นตอนที่สองโดยจะแบ่งสัดส่วนการผลิตให้กับผู้รับจ้างผลิตทุกรายอย่างเหมาะสม
( ในส่วนผู้รับจ้างผลิตชิ้นส่วน อาทิ Innovalue Toda pipe, IPE และ CCS เป็นต้น)
โดยที่ผ่านมาไม่ประสบปัญหาในการแข่งขันกันผลิตสินค้า หรือลดราคาสินค้า
เนื่องจากบริษัทรับจ้างผลิตแต่ละรายจะผลิตชิ้นส่วนฮาร์ดดิสก์ในรุ่นที่แตกต่างกันตามความชำนาญและเชี่ยวชาญของผู้รับจ้างผลิตแต่ละรายเพื่อให้เกิด
ประสิทธิภาพและประสิทธิผลสูงสุด นอกจากนี้ Minebea, JVC และ Seiko
ตลอดจนบริษัทรับจ้างผลิตรายอื่นๆ ต่างก็มีการผลิตค่อนข้างเต็มกำลังการผลิตแล้ว
สืบเนื่องจากอุตสาหกรรมฮาร์ดดิสก์มีการเติบโตอย่างต่อเนื่อง ดังนั้น
จึงมีความต้องการในชิ้นส่วนของฮาร์ดดิสก์เพิ่มขึ้นทุกปี

การแข่งขันระหว่างผู้ผลิตภายในประเทศจะเป็นในรูปแบบของความสามารถในการผลิตให้ตรงตามมาตรฐานที่กำหนด
จำนวนที่สามารถผลิตได้
และความมีประสิทธิภาพในการปรับปรุงเทคโนโลยีของเครื่องจักรให้เปลี่ยนแปลงตามความต้องการของลูกค้า
ซึ่งจะเกี่ยวเนื่องกับเทคโนโลยีที่บริษัทใช้ และความพร้อมของบริษัททั้งในด้านการ
ออกแบบและการผลิต ทั้งนี้ บริษัทผู้รับจ้างผลิตจะมีการรับจ้างผลิตให้กับลูกค้า 1 รายเท่านั้น
แต่ละบริษัทจะไม่สามารถให้บริการผลิตชิ้นส่วนชนิดเดียวกันให้กับคู่แข่งของลูกค้าได้
ดังนั้นการแข่งขันกับผู้ผลิตอื่นๆจึงไม่มากนัก การรักษาฐานลูกค้าจึงแปรผันโดยตรงตามประสิทธิภาพ
การดำเนินงานของผู้ผลิตนั้นๆ ดังนั้น
การแข่งขันภายในประเทศจึงเกิดจากการแข่งขันระหว่างผู้รับจ้างผลิตที่มีลูกค้ารายเดียวกัน
ซึ่งลูกค้าจะพิจารณาจากศักยภาพด้านการพัฒนาเทคโนโลยีเครื่องจักร
และบุคคลากรว่ามีความพร้อมต่อการเปลี่ยนแปลงของเทคโนโลยีหรือไม่ อย่างไรก็ดี
ในอนาคตการแข่งขันอาจรุนแรงมากขึ้น
ถ้าบริษัทข้ามชาติจากญี่ปุ่นมีการเปลี่ยนแปลงนโยบายการว่าจ้างผลิตให้มีสัดส่วนที่ลดลง
และมีการผลิตเองเพิ่มมากขึ้น ซึ่งจะส่งผลกระทบโดยตรงต่อยอดสั่งซื้อของบริษัท นอกจากนี้
ในอนาคตการแข่งขันกับคู่แข่งขันในประเทศอาจเพิ่มมากขึ้น
เนื่องจากคู่แข่งขันอาจเพิ่มศักยภาพเทคโนโลยี่ เพื่อรองรับความต้องการของลูกค้าที่เพิ่มขึ้น

บริษัทสามารถพัฒนาศักยภาพด้านบุคคลากร เทคโนโลยี คุณภาพของสินค้าและบริการ
ตลอดจนราคาที่เหมาะสม
ทำให้บริษัทยังคงรักษามาตรฐานและรักษาส่วนแบ่งการตลาดในอุตสาหกรรมชิ้นส่วนอิเล็คทรอนิกส์ได้
ส่วน Subcontractor รายย่อยมีโอกาสที่จะพัฒนาขึ้นมาเป็นคู่แข่งของบริษัทได้น้อยมาก
เนื่องจากบริษัทจะว่าจ้าง Subcontractor
ผลิตงานเฉพาะในขั้นต้นหรือขั้นตอนการกลึงหยาบเท่านั้น โดยบริษัทจะนำชิ้นส่วนจาก
Subcontractor มาผ่านกระบวนการผลิตขั้นละเอียดด้วยเทคโนโลยีที่ซับซ้อนกว่า
แล้วจึงจัดส่งลูกค้า ดังนั้น Subcontractor จึงไม่ใช่คู่แข่งขันของบริษัท นอกจากนี้
ผู้ประกอบการรายใหม่ก็ไม่สามารถเข้ามาประกอบธุรกิจในอุตสาหกรรมได้ง่ายนัก
เนื่องจากมีข้อจำกัดหลาย ๆ อย่างที่ทำให้อุตสาหกรรมนี้มีคู่แข่งรายใหม่ไม่มากนัก
เช่นจะต้องมีความน่าเชื่อถือ และเทคโนโลยีที่เป็นที่ยอมรับของลูกค้า
ต้องมีการลงทุนในเครื่องจักรซึ่งมีราคาค่อนข้างสูง ดังนั้น Subcontractor
แต่ละรายที่รับจ้างผลิตชิ้นส่วนฮาร์ดดิสก์ จึงมีฐานลูกค้าของตนเอง
การแข่งขันกับผู้รับจ้างผลิตภายนอกอื่นๆ จะส่งผลกระทบค่อนข้างน้อยต่อการดำเนินธุรกิจของบริษัท

3.3 การจัดหาผลิตภัณฑ์และบริการ

  3.3.1 การผลิต

ในปี 2547 บริษัทมีกำลังการผลิตประมาณ 70 ล้านชิ้นต่อปี และมีการว่าจ้าง Subcontractor
คิดเป็นสัดส่วนประมาณ ร้อยละ 16 ของกำลังการผลิตรวม
บริษัทมีการขยายกำลังการผลิตในเดือนพฤษภาคม 2547 โดยเพิ่มจำนวนเครื่องจักร
และขยายโรงงานที่ 2 ซึ่งตั้งอยู่ในบริเวณเดียวกับโรงงานที่ 1 การขยายโรงงานที่ 2
ทำให้บริษัทสามารถขยายกำลังการผลิตมากขึ้น และมีการแยกการผลิตอย่างชัดเจน โดยโรงงานที่1
ผลิตชิ้นส่วน Sleeve Shaft สำหรับ Pivot และโรงงานที่ 2 ผลิตชิ้นส่วน Motor Base Hub
สำหรับ Spindle Motor และ Sleeve Flange สำหรับ Fluid Dynamic Bearing

การผลิตสินค้าของบริษัทจะผลิตชิ้นส่วนตามเกณฑ์ที่ลูกค้ากำหนด
โดยจะขึ้นอยู่กับความต้องการของรุ่นฮาร์ดดิสก์ที่แตกต่างกัน
อันเนื่องมาจากการนำไปใช้ในอุปกรณ์ที่ต่างรุ่นกัน ทั้งนี้ แต่ละรุ่นของผลิตภัณฑ์จะต้อง
ได้รับการออกแบบและทดลองใช้โดยผู้สั่งซื้อก่อนการผลิตจริงทุกครั้ง
เพื่อให้แน่ใจว่าชิ้นส่วนที่บริษัทผลิตจะสามารถประกอบกับส่วนประกอบอื่นของฮาร์ดดิสก์ได้
ดังนั้นในช่วงเริ่มต้นการผลิตชิ้นส่วนรุ่นใหม่ บริษัทจะมีระยะเวลาสำหรับการทดลองใช้
การถามความคิดเห็นจากลูกค้า และการปรับปรุงตามความเหมาะสม ทั้งนี้บริษัทจะมีการ
วางแผนงานและมีระยะเวลาการทำงานล่วงหน้า
เพื่อให้กระบวนการผลิตสามารถดำเนินไปอย่างต่อเนื่อง และไม่ส่งผลกระทบต่อลูกค้า
เมื่อการผลิตเริ่มเป็นไปตามมาตรฐานที่กำหนด บริษัทจึงเพิ่มกำลังการผลิตมากขึ้น บางกรณี
บริษัทจะรับจ้างผลิตอย่างเดียวโดยลูกค้าจะเป็นผู้จัดหาวัตถุดิบให้ ทั้งนี้
เนื่องจากวัตถุดิบบางอย่างมีต้นทุนสูง และบริษัทไม่ต้องการรับภาระต้นทุนนั้น
กรณีนี้บริษัทสามารถหลีกเลี่ยงความเสี่ยงของวัตถุดิบคงเหลือ
หลังเสร็จสิ้นการผลิตซึ่งจะกระทบต่อต้นทุนของบริษัท

3.3.2 เครื่องจักรที่ใช้ในการผลิต

บริษัทมีเครื่องจักรที่ทันสมัยทั้งหมด ซึ่งสามารถผลิตในส่วนของ Pivot ขนาด 3.5 นิ้วและ 2.5 นิ้ว
ยังไม่สามารถผลิต ขนาด 1 นิ้ว ได้ สำหรับการผลิตในส่วน Spindle Motor จะมีการผลิตขนาด
3.5 นิ้ว 2.5 นิ้ว และ 1 นิ้ว นอกจากนี้
บริษัทมีการนำระบบคอมพิวเตอร์มาใช้ในการควบคุมเครื่องจักรต่างๆ
เพื่อเพิ่มประสิทธิภาพการทำงาน มีความเที่ยงตรง แม่นยำ ขนาด 2-3 ไมครอน
และสามารถปรับเปลี่ยนให้ผลิตชิ้นงานได้หลากหลาย เครื่องจักรบางส่วนมีการติดตั้งระบบหุ่นยนต์
เพื่อให้มีความแม่นยำมากขึ้น และลดการสัมผัสกับชิ้นงานเพื่อป้องกันการเกิดริ้วรอยและเปรอะเปื้อน

หากมีการปรับปรุงประสิทธิภาพ (Upgrade)
ของเครื่องจักรบางรุ่นให้สามารถผลิตชิ้นส่วนขนาดเล็กลง เช่น จาก 2.5 นิ้ว เป็น 1 นิ้ว
จะมีค่าใช้จ่ายในการปรับปรุงสูง และไม่คุ้มค่า ดังนั้น
บริษัทจึงมีนโยบายในการสั่งซื้อเครื่องจักรเพิ่มเติมในปี 2548
เพื่อให้มีศักยภาพในการผลิตชิ้นส่วนได้ทั้งขนาด 2.5 นิ้ว และ 1 นิ้ว
ซึ่งทำให้บริษัทมีความหลากหลายในการผลิต
สามารถเปลี่ยนแปลงผลิตภัณฑ์ได้อย่างรวดเร็วสอดรับกับการเปลี่ยนแปลงความต้องการของลูกค้าในอนาคต
และคุ้มค่าในการลงทุนมากกว่า

  3.3.3 ขั้นตอนการผลิต

ขั้นตอนการผลิตหลักมีดังนี้

บริษัทติดต่อประสานงานกับลูกค้าและรับคำสั่งซื้อสินค้าจากลูกค้า ทั้งนี้โดยปกติลูกค้าจะวางแผนการ
สั่งซื้อ 2-3 เดือนและจะสั่งซื้อล่วงหน้าเป็นเวลา 1 เดือน
เพื่อให้บริษัทมีเวลาวางแผนการผลิตและสั่งซื้อวัตถุดิบและเตรียมอุปกรณ์ต่างๆ ได้อย่างเหมาะสม
และสอดคล้องกับความต้องการของลูกค้า บริษัทจะกำหนดแผนการผลิตเพื่อจัดสรรด้านวัตถุดิบ
บุคลากร
และความพร้อมของเครื่องจักรสำหรับการผลิตสินค้าตามขนาดและระยะเวลาอย่างเหมาะสม
เพื่อให้เกิดประสิทธิภาพสูงสุด
บริษัทจึงมีระบบตรวจสอบที่มีประสิทธิภาพเพื่อตรวจวัดคุณภาพสินค้าให้ได้มาตรฐานก่อนจัดส่งสินค้าให้แก่ลูกค้าโดยหากมีชิ้นส่วนใดไม่ได้มาตรฐาน
บริษัทสามารถติดตามได้ว่าสินค้านั้นผลิตมาจากเครื่องจักรเครื่องใด
และสามารถตรวจหาความผิดพลาดของเครื่องจักรเพื่อทำการแก้ไขและป้องกันไม่ให้เกิดความเสียหายแก่สินค้าอีกในการผลิตสินค้าครั้งต่อไป

ด้านการส่งมอบสินค้าจะขึ้นอยู่กับข้อตกลงกับลูกค้าแต่ละราย
ลูกค้าส่วนใหญ่จะมอบหมายให้บริษัทเป็นผู้จัดส่งสินค้าโดยมีการส่งสินค้าเป็นรายวัน วันละ 2 รอบ
หรือตามแต่ที่มีการตกลงกับลูกค้า ในกรณีเร่งด่วนลูกค้าจะมารับสินค้าเอง
เพื่อเข้าสายพานการผลิตของลูกค้าทันที

การจัดหาวัตถุดิบในการผลิต 

การจัดหาวัตถุดิบของบริษัทสามารถแยกได้เป็น 2 ประเภท คือ

1) วัตถุดิบ (Raw Materials)

ในการผลิตชิ้นส่วนของฮาร์ดดิสก์ วัตถุดิบที่สำคัญที่ใช้ในการผลิตตั้งแต่ ปี 2544 ถึงปี 2547 คือ
สแตนเลสแท่ง อะลูมิเนียมขึ้นรูป และทองเหลืองแท่ง
โดยสแตนเลสแท่งมีสัดส่วนการสั่งซื้อวัตถุดิบจากต่างประเทศมากกว่าร้อยละ 80
ในส่วนของอะลูมิเนียมขึ้นรูปสำหรับผลิต Hub และMotor Base
ส่วนหนึ่งขึ้นกับชนิดของผลิตภัณฑ์ลูกค้าของบริษัทจะจัดหาวัตถุดิบเอง
ซึ่งต้องนำเข้าจากต่างประเทศทั้งหมด ได้แก่ ญี่ปุ่น เกาหลี และมาเลเซีย
อีกส่วนหนึ่งบริษัทจัดซื้อจากภายในประเทศ บริษัทมี Supplier รายใหญ่ 1 ราย
ที่มีการสั่งซื้อเฉลี่ยมากกว่าร้อยละ 30

ในปี 2547 บริษัทมีการจัดซื้อทองเหลืองเพิ่มเติม จาก Supplier ต่างประเทศทั้งหมด ทั้งนี้
บริษัทได้ทำข้อตกลงเกี่ยวกับมาตรฐานของวัตถุดิบ
เนื่องจากคุณภาพของวัตถุดิบจะมีส่วนสำคัญต่อคุณภาพของสินค้า ประสิทธิภาพในการผลิต
หากพบว่าคุณภาพของวัตถุดิบไม่ได้มาตรฐาน บริษัทสามารถส่งสินค้ากลับและรับค่าสินค้าคืนได้
และผู้จำหน่ายวัตถุดิบยังต้องรับผิดชอบค่าใช้จ่ายในการจัดส่งคืนทั้งหมด
และหากบริษัทได้ตรวจพบปัญหาเรื่องคุณภาพของสินค้าหลังการผลิต
โดยสามารถแสดงให้เห็นว่าเป็นปัญหาที่เกิดขึ้นจากวัตถุดิบ
บริษัทยังสามารถเรียกร้องค่าใช้จ่ายที่เกิดขึ้นไปยังบริษัทผู้ผลิตวัตถุดิบได้
อีกทั้งบริษัทจัดจำหน่ายเหล่านี้เป็นตัวแทนของผู้ผลิตซึ่งจัดหาวัตถุดิบให้แก่บริษัท
อย่างต่อเนื่องตลอดระยะเวลา 5 ปี ที่ผ่านมา บริษัทจึงประสบปัญหาในการจัดหาวัตถุดิบน้อย
เพราะมีความคุ้นเคยกับผู้จัดจำหน่ายมานาน

บริษัทมีนโยบายในการรักษาสมดุลของ Supplier แต่ละราย
ทำให้บริษัทสามารถควบคุมคุณภาพและความต่อเนื่องของการจัดส่งวัตถุดิบได้
และในช่วงที่ผ่านมาบริษัทไม่เคยประสบปัญญาการขาดแคลนวัตถุดิบและความผันผวนของราคาวัตถุดิบ

2) วัสดุกึ่งสำเร็จรูป (Semi-Product)

สำหรับผลิตภัณฑ์บางประเภท บริษัทมีการส่งต่อให้ Subcontractor รับไปผลิตในบางขั้นตอน โดย
Subcontractor จะเป็นผู้จัดหาวัตถุดิบเอง และบริษัทรับซื้อมาในรูปวัสดุกึ่งสำเร็จรูป อาทิ
สแตนเลสแท่งตัดหยาบ เป็นต้น โดยปัจจุบันบริษัทมี Subcontractor อยู่หลายราย
โดยแต่ละรายจะมีความถนัดเฉพาะด้านของตน และได้มีการร่วมมือกันในการผลิต
เช่นการถ่ายทอดเทคนิคการผลิต (Know-how) ให้แก่บริษัทเหล่านั้น เพื่อให้สามารถผลิต
สินค้าที่ได้มาตรฐานที่ลูกค้าของบริษัทต้องการ ทั้งนี้
บริษัทจะพิจารณาดูกำลังการผลิตและเครื่องจักรของ Subcontractor
และมีการให้เสนอราคาและผลิตชิ้นงานทดลองก่อนการสั่งผลิตจริง

ปัจจุบันบริษัทให้ Subcontractor ผลิตชิ้นส่วนอย่างหยาบ
โดยชิ้นส่วนเหล่านั้นจะต้องนำมาผ่านขั้นตอนการผลิตอื่นในบริษัทเพิ่อให้เป็นสินค้าสำเร็จก่อนที่จะสามารถจัดส่งลูกค้าได้
ทำให้บริษัทสามารถควบคุมคุณภาพของสินค้าสำเร็จได้ นอกจากนี้ Subcontractor
ของบริษัทจะสั่งซื้อวัตถุดิบจาก Supplier รายเดียวกับบริษัท
ทำให้บริษัทสามารถมั่นใจถึงคุณภาพของวัตถุดิบที่ Subcontractor ใช้ได้ การส่งให้
Subcontractor รับช่วงผลิตนั้น ทำให้บริษัทสามารถเพิ่มการผลิตได้โดยไม่จำเป็นต้องลงทุนเพิ่ม

ในขณะเดียวกันยังเป็นการร่วมมือกันทางการค้ากับผู้ผลิตรายอื่น
และป้องกันไม่ให้ผู้ผลิตเหล่านั้นเป็นคู่แข่งทางการค้ากับบริษัท ทั้งนี้ Subcontractor
ก็ได้ประโยชน์จากบริษัททางด้านการตลาด เนื่องจากบริษัทมีฐานลูกค้าเดิมอยู่แล้ว
จึงเป็นการร่วมมือกันทางธุรกิจที่เกิดประโยชน์กับทั้งสองฝ่าย
บริษัทได้บริหารสัดส่วนการผลิตระหว่างบริษัทกับ Subcontractor อย่างเหมาะสมโดยมีนโยบายให้
Subcontractor ผลิตไม่เกินร้อยละ 15 ของปริมาณการผลิตรวม นอกจากนี้
บริษัทยังสนองนโยบายรัฐบาลในการสร้างคลัสเตอร์ในกลุ่มอุตสาหกรรมเดียวกันอีกด้วย

3.3.5 ผลกระทบต่อสิ่งแวดล้อม

บริษัทตระหนักถึงผลกระทบที่อาจเกิดขึ้นต่อสิ่งแวดล้อม
จึงมีนโยบายที่จะป้องกันปัญหามลภาวะต่างๆอย่างต่อเนื่อง ทั้งนี้
เนื่องจากกระบวนการผลิตของผลิตภัณฑ์บางประเภท มีการใช้น้ำมันที่ผลิตจากน้ำมันธรรมชาติ
(“Mineral oil”) ในการผลิต
ซึ่งก่อให้เกิดละอองน้ำมันกระจายมายังอากาศภายนอกในระหว่างผลิต อย่างไรก็ดี
จากข้อมูลรับรองของ Supplier จากประเทศญี่ปุ่นระบุไว้ว่าน้ำมันดังกล่าวผ่านมาตรฐานของ
Toxic Substances Control Act เนื่องจากเป็นน้ำมันที่ได้จากธรรมชาติ
ละอองน้ำมันเหล่านั้นจึงไม่ก่อให้เกิดมลพิษทางอากาศ และเพื่อเพิ่มความปลอดภัยของพนักงาน
การใช้งานจะมีการปฏิบัติตามคู่มือการใช้งานอย่างเคร่งครัด

นอกจากนี้ บริษัทยังกำหนดให้พนักงานในโรงงานทุกคนต้องมีอุปกรณ์ป้องกัน เช่น
ที่อุดหูในส่วนของโรงงานที่มีเครื่องจักรเสียงดัง อนึ่ง
บริษัทได้ติดตั้งเครื่องดูดละอองน้ำมันต่อกับระบบท่อที่จะนำละอองน้ำมันเหล่านั้นกลับมาคืนรูปเป็นน้ำมันที่สามารถนำมาใช้ได้อีกในขั้นตอนการผลิต
ซึ่งเป็นการลดละอองน้ำมันในอากาศและลดผลกระทบต่อพนักงาน
และยังเป็นการใช้น้ำมันให้เกิดประโยชน์สูงสุด

เศษวัตถุดิบที่เหลือจากการผลิต บริษัทจะนำไปจำหน่ายในรูปของเศษวัตถุดิบ อย่างไรก็ตาม
เศษวัตถุดิบเหล่านี้จะมีน้ำมันติดอยู่ ทำให้เกิดคราบน้ำมันภายหลังจากการขนย้ายเศษวัสดุไปแล้ว
บริษัทมีระดับคราบน้ำมันที่ตกค้างสูงกว่ามาตรฐานที่กำหนดโดยสวนอุตสาหกรรมโรจนะบางส่วน
แต่อย่างไรก็ดี
ระดับคราบน้ำมันดังกล่าวไม่มีผลกระทบต่อสิ่งแวดล้อมเกินกว่าขอบเขตที่กฎหมายกำหนด นอกจากนี้
ในนิคมอุตสาหกรรมโรจนะยังมีระบบกำจัดของเสียที่มีมาตรฐาน
เพื่อควบคุมมาตรฐานของโรงงานอุตสาหกรรมในเขตอุตสาหกรรม

สารตกค้างจากการผลิตของบริษัทในส่วนที่เกินมาตรฐานจึงได้รับการรักษาบำบัดโดยนิคมอุตสาหกรรมโรจนะ
เพื่อไม่ให้ของเสียเหล่านั้นส่งผลกระทบต่อสิ่งแวดล้อมภายนอก อย่างไรก็ดี
บริษัทได้ตระหนักถึงความสำคัญของสิ่งแวดล้อม
บริษัทจึงมีนโยบายที่จะนำอุปกรณ์ที่ใช้ลดสารตกค้างมาปรับใช้ โดยจะคัดแยกน้ำเสียก่อน
แล้วจึงปล่อยน้ำที่ได้รับการบำบัด
(เพื่อให้อยู่ในมาตรฐานที่ไม่มีผลกระทบต่อสิ่งแวดล้อมตามที่กฎหมายกำหนด) ลงบ่อน้ำทิ้งของบริษัท

อนึ่ง บริษัท จะนำนโยบายดังกล่าวจะนำมาปรับใช้ภายในไตรมาสแรกของปี 2548
ตลอดจนมีนโยบายและแผนงานที่จะนำเทคโนโลยี
และอุปกรณ์อื่นที่เหมาะสมมาปรับใช้ในขั้นตอนการผลิตและการกำจัดเศษวัสดุจากการผลิต
โดยบริษัทตั้งงบประมาณ จำนวน 3 ล้านบาท
แบ่งเป็นงบประมาณสำหรับการปรับปรุงบ่อพักและแยกน้ำเสียจำนวน 500,000 บาท
และงบประมาณสำหรับปรับปรุงและเพิ่มประสิทธภาพในกระบวนการผลิตของบริษัทให้มีความเหมาะสมต่อพนักงานและสิ่งแวดล้อมยิ่งขึ้น

3.4 งานที่ยังไม่ได้ส่งมอบ

บริษัทไม่มีงานที่ยังไม่ได้ส่งมอบ เนื่องจากลักษณะการดำเนินธุรกิจในอุตสาหกรรมนี้จะเป็นการจัดส่ง
สินค้าแบบ Just in Time (JIT) ทั้งนี้
บริษัทมีการจัดส่งส่วนประกอบฮาร์ดดิสก์ให้กับลูกค้าเป็นรายวันสอดคล้องกับการผลิตและประกอบชิ้นส่วนในแต่ละวันของลูกค้า